Արմեն Գրիգորյան (դուդուկահար)

Արմեն Վաղինակի Գրիգորյան (), հայ դուդուկահար։

Կենսագրություն 
Ծնվել է Երևանում, երաժշտի ընտանիքում։ 1978-1988 թթ. սովորել է թիվ 73 միջնակարգ դպրոցում։ 1985 թվականին ընդունվել է Արմեն Տիգրանյանի անվան երաժշտական դպրոցի դուդուկի և շվիի դասարան (դասատու՝ Նորայր Ժամհարյան) և հնգամյա կուրսը գերազանց ավարտել է երկու տարում։ Այդ տարիներին մասնակցել է բազմաթիվ մրցույթների, պարգևատրվել և դարձել է դափնեկիր, դուդուկահարների հանրապետական մրցույթում դարձել է ոսկե մեդալակիր։ 1988 թվականին ընդունվել է Երևանի Կոմիտասի անվան պետական կոնսերվատորիա, սովորել դուդուկահար Ջիվան Գասպարյանի դուդուկի դասարանում։ Սովորելու ընթացքում դասավանդել է Մ. Միրզոյանի անվան երաժշտական դպրոցում, իսկ 1990 թվականին տեղափոխվել է Արմեն Տիգրանյանի անվան երաժշտական դպրոց և աշխատել մինչև 1992 թվականը։ 1989 թվականից աշխատել է ՀՀ մշակույթի նախարարությանը կից «Կռունկ պարի անսամբլի» երաժշտական կազմում (ղեկավար՝ ՀԽՍՀ ժողովրդական արտիստ Ազատ Ղարիբյան, հետագայում Թերեզա Գրիգորյան)։ 1992 թվականից աշխատել է ռադիոյի և հեռուստատեսության Արամ Մերանգուլյանի անվան ժողովրդական նվագարանների նվագախմբում։ 1993-1995 թթ. աշխատել ` կոնսերվատորիայում` որպես դուդուկի դասախոս։ 1997 թվականին երգիչ Պապին Պողոսյանի հետ հիմնադրել են ազգային ռադիոյին կից «Վերածնունդ» անսամբլը, որտեղ Արմենն աշխատել է որպես դուդուկահար և եղել է խմբի տնօրենը մինչև 2000 թվականը։

Գործունեություն 
Ունի բազմաթիվ աշակերտներ, որոնք սովորում են Երևանի պետական կոնսերվատորիայում և մանկավարժական համալսարանի մշակույթի ֆակուլտետում։ Համերգային շրջագայություններով եղել է ԱՄՆ-ում (1988, 1995, 2005, 2006), Ֆրանսիայում (1991, 1992), Ավստրալիայում (1995), Արաբական Էմիրություններում(1997, 2004), Լիբանանում (1996, 2000), Սիրիայում (1989, 2005), Իսպանիայում (1998), Հոլանդիայում (2003), Լեհաստանում ու Գերմանիայում (2004)։

Տարիներ շարունակ համագործակցել է լավագույն երգիչ-երգչուհիների հետ։ Ունի բազմաթիվ ձայնագրություններ, որոնք պահվում են ռադիոյի ֆոնդում։ Ձայնագրել է լազերային երեք ձայներիզ, որոնք մեծ հաջողությամբ ու պահանջարկով տարածվել են տարբեր երկրներում։ Պատրաստվում է հրատարակության չորրորդ ձայներիզը՝ ամերիկյան ճանաչված ստուդիաներից մեկի կողմից։ 2005 թվականից Հայաստանի ազգային նվագարանների պետական նվագախմբի հիմնադրման օրից հանդիսանում է մենակատար և դուդուկահարների կոնցերտմայստերը (ղեկավար պրոֆեսոր Նորայր Դավթյան)։ 2005 թվականից ստեղծել է նաև դուդուկահարների քառյակ, որոնք կատարում են տարբեր ժանրի ստեղծագործություններ։

2006 թվականից IOV (UNESCO) միջազգային կազմակերպության անդամ է։ 2011 թ. ՀՀ Նախագահի կողմից շնորհվել է ՀՀ վաստակավոր արտիստի պատվավոր կոչում։

Ծանոթագրություններ

Աղբյուրներ 
 Արմեն Գրիգորյան կայք 

Հայ դուդուկահարներ
ՀՀ վաստակավոր արտիստներ